Otaniemen lukio

Otaniemen lukio on Espoon Otaniemessä syksyllä 2019 toimintansa aloittanut runsaan tuhannen oppilaan lukio. Se toimii Aalto-yliopiston kampusalueella entisen Tietoevryn pääkonttorin rakennuksessa. Lukion muodostivat kaksi espoolaista lukiota, Pohjois-Tapiolan lukio ja Olarin lukio. Otaniemen lukio tarjoaa lukio-opintoja kolmella sisällöltään eroavalla opintolinjalla: yleislinja, matematiikka- ja luonnontiedelinja sekä teatterin ja median linja.

Otaniemen lukion muodostaneissa lukioissa opiskeli vuonna 2018 yhteensä 825 opiskelijaa. Tämän jälkeen opiskelijamäärä on ollut kasvussa, sillä esimerkiksi syksyksi 2019 lukioon otettiin 340 uutta opiskelijaa. Vuoden 2020 yhteishaussa ilmoitettu opiskelijamäärä oli jo 1 018.

Vuonna 2025 Otaniemen lukion yleislinjalle vaadittiin 9,42:n keskiarvo, mikä oli Suomen neljänneksi korkein. Keväällä 2024 valmistuneiden Otaniemen lukion ylioppilaiden ylioppilastodistusten keskiarvo oli valtakunnallisesti toiseksi korkein Ressun lukion jälkeen.

 Matematiikka- ja luonnontiedelinja (LuMa) 
Otaniemen lukion matematiikka- ja luonnontiedelinjalla (LuMa) on opetus- ja kulttuuriministeriön myöntämä matematiikan ja luonnontieteiden erityinen koulutustehtävä. Lukiolle on myös myönnetty valtakunnallinen kehittämistehtävä, jonka tarkoituksena on kehittää ja levittää luonnontieteisiin liittyvän pedagogiikkaa, toimintakulttuuria ja oppimisympäristöjä. Linjalle valitut opiskelijat opiskelevat vähintään 30 kurssia matemaattis-luonnontieteellisiä aineista. Vuonna 2020 LuMa-linjalla aloitti 72 uutta opiskelijaa.

 Perinteitä 
Entisen Olarin lukion matemaattis-luonnontieteellinen linja siirtyi yhdistymisen myötä uuteen Otaniemen lukioon. Tuttavallisemmin LuMa-linjan opiskelijoita kutsutaan datoiksi.

 Datanurkka 
Entisessä Olarin lukiossa alun perin sijainnut datanurkka toteutettiin uudelleen Otaniemen lukion toiseen kerrokseen. Datanurkka on LuMa-linjalaisten suosima tila väli- ja hyppytuntien viettoon. Datanurkassa on oppilaiden itsekustantamat jääkaappi ja mikroaaltouuni.

 Databileet 
Tapahtuma, johon kutsutaan kaikki LuMa-linjalla opiskelevat ja opiskelleet alumnit. Tapahtumassa on perinteisesti tarjoiltu illallinen ja seurattu toisen vuosikurssin suunnittelemaa ohjelmaa. Ensimmäisen vuosikurssin opiskelijat auttavat järjestelyissä ja kolmannen vuosikurssin opiskelijat tuottavat lyhytelokuvan, jota nimitetään dataleffaksi. Vuoden 2020 databileet järjestettiin poikkeuksellisesti suoratoistona covid-19-pandemian takia.

 Dataleffa 
Alun perin Olarin lukion LuMa-linjalla syntynyt perinne, jossa kolmannen vuoden LuMa opiskelijat, eli tuttavallisemmin dabit, tekevät vuosittaisiin databileisiin videotuotoksen. Videot ovat kestäneet noin kymmenestä minuutista tuntiin.

Teatterin ja median linja
Lukiossa on teatterin ja median opetukseen erikoistunut linja (TeMe), jolle valitaan vuosittain 25 opiskelijaa erillisten hakukriteereiden perusteella. Linjan toimintaan kuuluu teatteriproduktioita sekä valtakunnalliset teatteri- ja mediadiplomit. 

 Lähteet 

 Aiheesta muualla 
Otaniemen Ma-Lu lukion esittely (pdf)
 Kaksi Espoon lukiota halutaan siirtää Otaniemeen – Alun perin suunniteltiin 2 500 oppilaan jätti­koulua Helsingin Sanomat, 17.6.2018
 Päättäjät kummeksuvat Espoon tilahankkeita – Kaupunki vuokrasi lukioille tuplasti tilaa liki kolminkertaisella hinnalla: "Ennen kunnon käsittelyä, oli jossain jo päätetty tilojen vuokraamisesta" Yle 15.10.2018
 Otaniemessä aloittaa uusi Otaniemen lukio Tekniikka & Talous, 23.11.2018

Luokka:Espoon lukiot
Luokka:Otaniemi